text: РЕГЛАМЕНТ (ЕС) № 73/2013 НА КОМИСИЯТА
  от 25 януари 2013 година
  за изменение на приложения I и V към Регламент (ЕО) № 689/2008 на Европейския парламент и на Съвета относно износа и вноса на опасни химикали
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали (1), и по-специално член 22, параграф 4 от него,
  като има предвид, че:
  (1)
  Регламент (ЕО) № 689/2008 прилага Ротердамската конвенция относно процедурата по предварително обосновано съгласие („PIC процедура“) при международната търговия с определени опасни химикали и пестициди, подписана на 11 септември 1998 г. и одобрена от името на Общността с Решение 2003/106/ЕО на Съвета (2).
  (2)
  Целесъобразно е да бъдат взети предвид регулаторните мерки по отношение на определени химикали, предприети по Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (3), на Директива 98/8/ЕО на Европейския парламент и на Съвета от 16 февруари 1998 година относно пускането на пазара на биоциди (4), и на Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (5).
  (3)
  Следва да бъдат взети предвид и решенията, взети по отношение на определени химикали съгласно Стокхолмската конвенция за устойчивите органични замърсители („Стокхолмската конвенция“), подписана на 22 май 2001 г. и одобрена от страна на Общността с Решение 2006/507/ЕО на Съвета (6), и последващите регулаторни мерки по отношение на тези химикали, предприети в изпълнение на Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (7).
  (4)
  Веществата ацетохлор, асулам, хлорпикрин и пропаргит не бяха включени като активни вещества в Регламент (ЕО) № 1107/2009, вследствие на което употребата на тези активни вещества като пестициди е забранена и поради това те следва да бъдат добавени в списъците с химикали в части 1 и 2 от приложение I към Регламент (ЕО) № 689/2008. Добавянето на ацетохлор, асулам, хлорпикрин и пропаргит към приложение I беше отменено заради новото заявление за включване в приложение I към Директива 91/414/ЕИО на Съвета от 15 юли 1991 година относно пускането на пазара на продукти за растителна защита (8), подадено съгласно член 13 от Регламент (ЕО) № 33/2008 на Комисията от 17 януари 2008 година за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (9). Това ново заявление доведе отново до решение веществата ацетохлор, асулам, хлорпикрин и пропаргит да не бъдат включени като активни вещества в Регламент (ЕО) № 1107/2009, вследствие на което употребата на ацетохлор, асулам, хлорпикрин и пропаргит като пестициди остава забранена и причината за отменянето на добавянето към приложение I отпадна. Следователно веществата ацетохлор, асулам, хлорпикрин и пропаргит следва да бъдат добавени в списъка с химикали в част 1 и част 2 от приложение I към Регламент (ЕО) № 689/2008.
  (5)
  Веществото флуфеноксурон не е било одобрено като активно вещество съгласно Регламент (ЕО) № 1107/2009 и веществото флуфеноксурон не е включено като активно вещество в приложение I, IА или IБ към Директива 98/8/ЕО за продуктов тип 18, вследствие на което употребата на флуфеноксурон като пестицид е строго ограничена и поради това същият следва да бъде добавен в списъците с химикали в част 1 и част 2 от приложение I към Регламент (ЕО) № 689/2008, тъй като практически всякаква употреба е забранена, въпреки факта, че флуфеноксурон е бил включен в приложение I към Директива 98/8/ЕО за продуктов тип 8 и следователно може при определени условия държавите членки да разрешат употребата му в консерванти за дървесина. Добавянето на флуфеноксурон към приложение I беше отменено заради ново заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008. Това ново заявление доведе отново до решение флуфеноксурон да не бъдe включен като активно вещество по Регламент (ЕО) № 1107/2009, вследствие на което причината за отменянето на добавянето към приложение I отпадна. Следователно веществото флуфеноксурон следва да бъде добавено в списъците с химикали в част 1 и част 2 от приложение I към Регламент (ЕО) № 689/2008.
  (6)
  Веществото налед не беше включено като активно вещество в приложение I, IА или IБ към Директива 98/8/ЕО, както и не беше включено като активно вещество в приложение I към Директива 91/414/ЕИО, вследствие на което употребата на налед като пестицид се забранява и поради това следва да бъде добавено в списъците с химикали в част 1 и част 2 от приложение I към Регламент (ЕО) № 689/2008.
  (7)
  Веществата 2-нафтилоксиоцетна киселина, дифениламин и пропанил не бяха одобрени като активни вещества по Регламент (ЕО) № 1107/2009, вследствие на което употребата на тези вещества като пестициди е забранена и поради това те следва да бъдат добавени в списъците с химикали в части 1 и 2 от приложение I към Регламент (ЕО) № 689/2008. Добавянето на 2-нафтилоксиоцетна киселина, дифениламин и пропанил към приложение I, част 2 беше отменено заради ново заявление за включване в приложение I към Директива 91/414/ЕИО, подадено съгласно член 13 от Регламент (ЕО) № 33/2008. Това ново заявление доведе отново до решение веществата 2-нафтилоксиоцетна киселина, дифениламин и пропанил да не бъдат включени като активни вещества в приложение I към Директива 91/414/ЕИО, вследствие на което употребата на 2-нафтилоксиоцетна киселина, дифениламин и пропанил като пестициди остана забранена и причината за отменяне на добавянето към приложение I, част 2, отпадна. Следователно веществата 2-нафтилоксиоцетна киселина, дифениламин и пропанил следва да бъдат добавени в списъка с химикали в част 2 от приложение I към Регламент (ЕО) № 689/2008.
  (8)
  На петата си среща през юни 2011 г. Конференцията на страните по Ротердамската конвенция взе решение да включи алахлор, алдикарб и ендосулфан в приложение III към посочената конвенция, вследствие на което алахлор, алдикарб и ендосулфан станаха предмет на процедурата PIC, предвидена в конвенцията, и съответно следва да бъдат заличени от списъка с химикали в част 2 и добавени в списъка с химикали в част 3 от приложение I към Регламент (ЕО) № 689/2008.
  (9)
  Веществото дихлорфос не беше включено като активно вещество в приложение I, IА или IБ към Директива 98/8/ЕО и не беше включено като активно вещество в приложение I към Директива 91/414/ЕИО, вследствие на което употребата на дихлорфос като пестицид се забранява. Тъй като дихлорфос вече е включен в списъците с химикали в част 1 и част 2 от приложение I към Регламент (ЕО) № 689/2008, тези вписвания следва да бъдат изменени, така че да отразяват последните изменения в нормативната уредба.
  (10)
  Веществата бифентрин и метам са били одобрени като активни вещества съгласно Регламент (ЕО) № 1107/2009, вследствие на което бифентрин и метам вече не са забранени за употреба като пестициди. Следователно, активните вещества бифентрин и метам следва да бъдат заличени в част 1 от приложение I към Регламент (ЕО) № 689/2008.
  (11)
  Веществото цианамид следва да бъде заличено от част 2 на приложение I към Регламент (ЕО) № 689/2008, тъй като бяха представени доказателства, че забраната в подкатегорията „пестицид от групата на продуктите за растителна защита“ не представлява строго ограничение на употребата на веществото на равнището на категорията „пестицид“ поради факта, че цианамид има значителна употреба като биоцид. Цианамид беше идентифициран и нотифициран за оценка съгласно Директива 98/8/ЕО. Следователно биоциди, съдържащи цианамид, могат да продължат да бъдат разрешени от държавите членки в съответствие с националните им законодателства до вземане на решение по реда на посочената директива.
  (12)
  С Регламент (ЕО) № 850/2004, изменен с Регламент (ЕС) № 519/2012 на Комисията (10), се прилага решението, взето по силата на Стокхолмската конвенция, за включване на ендосулфан в част 1 от приложение А към Стокхолмската конвенция, чрез добавяне на това химично вещество в част А на приложение I към Регламент (ЕО) № 850/2004. Следователно споменатият химикал следва да бъде добавен в част 1 на приложение V към Регламент (ЕО) № 689/2008.
  (13)
  Поради това Регламент (ЕО) № 689/2008 следва да бъде съответно изменен.
  (14)
  С цел да се предостави достатъчно време на промишлеността за вземане на необходимите мерки за привеждане в съответствие с настоящия регламент, както и на държавите членки за предприемане на мерки, необходими за прилагането на настоящия регламент, неговото прилагане следва да бъде отложено.
  (15)
  Мерките, предвидени в настоящия регламент, са в съответствие със становището на Комитета, създаден по силата на член 133 от Регламент (ЕО) № 1907/2006,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 689/2008 се изменя, както следва:
  (1)
  Приложение I се изменя в съответствие с приложение I към настоящия регламент.
  (2)
  Приложение V се изменя в съответствие с приложение II към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Прилага се от 1 април 2013 година.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 25 януари 2013 година.